text: Isglatte veje giver trafikkaos 
  11 december 2017 kl. 08.12
  Mange steder er afkørselsramperne mandag morgen så glatte, at lastbilerne ikke kan komme op. Det skaber lange køer.
  Mandag morgen er der store trafikale udfordringer på grund af isglatte veje. Der har været uheld ved Esbjerg, og der er store problemer på både E20 og E45 omkring Kolding.
  - Lastbilerne har svært ved at komme op af afkørselsramperne, og det skaber lange køer bagved, forklarer vagtchef hos Sydøstjyllands Politi, Jørn Lindhardt, til TV SYD.
  Der meldes om lange køer fra alle verdenshjørner ind mod Kolding. Der er køer fra motorvejskryds Skærup mod Kolding, fra Taulov mod Kolding, fra Christiansfeld mod Kolding og endelig fra Lunderskov mod Kolding. Der meldes om op til en times ekstra rejsetid.
  Jørn Lindhardt, vagtchef, Sydøstjyllands Politi: "Lastbilerne har svært ved at komme op af afkørselsramperne, og det skaber lange køer bagved."
  - De glatte veje omkring Kolding har givetvis noget at gøre med lokale vindforhold, slutter vagtchefen.
  Politiet har p.t. ingen meldinger om uheld, men opfordrer alle trafikanter til at komme afsted i ekstra god tid og køre forsigtigt.
  
  